b'\n_START_ARTICLE_\nVelika nagrada Italije 1935\n_START_SECTION_\nPred dirko\n_START_PARAGRAPH_\nDirkali\xc5\xa1\xc4\x8de v Monzi je bilo ponovno prenovljeno. Steza je imela pet \xc5\xa1ikan, \xc5\xa1tiri izmed njih je bilo narejenih iz bal sena. Scuderia Ferrari je nastopila z novim dirkalnikom Alfa Romeo 8C-35 s samostojnim vzmetenjem na vseh \xc5\xa1tirih kolesih, s katerim je dirkal Tazio Nuvolari.\n_START_SECTION_\nDirka\n_START_PARAGRAPH_\nRudolf Caracciola je na za\xc4\x8detku dirke povedel, tesno so mu sledili Nuvolari, Hans Stuck in Achille Varzi. Luigi Fagioli je \xc5\xbee v enajstem krogu odstopil zaradi okvare motorja. V petnajstem krogu je Philippe \xc3\x89tancelin mo\xc4\x8dno raztre\xc5\xa1\xc4\x8dil svoj dirkalnik v \xc5\xa1ikani, zaradi okvare na dirkalniku. \xc4\x8ceprav se ni huje po\xc5\xa1kodoval, pa je moral Francoz izpustiti preostanek sezone zaradi modric. Vsi dirka\xc4\x8di mo\xc5\xa1tva Scuderia Subalpina so \xc5\xbee v zgodnjem delu dirke odstopili, Bernd Rosemeyer je v devetnajstem krogu odstopil zaradi okvare menjalnika, toda prevzel je dirkalnik Paula Pietscha. Tudi Jean-Pierre Wimille je moral v sedemindvajsetem krogu po eksloziji motorja odstopiti._NEWLINE_Tako je bil v vodstvu Stuck, sledil mu je Nuvolari, ki je v lovu na vodilnega popravljal najhitrej\xc5\xa1e kroge, toda v \xc5\xa1ikani se je zavrtel in izgubil dragoceni \xc4\x8das. Nuvolari je za nekaj krogov pre\xc5\xa1el v vodstvo po postanku Stucka, ki je trajal petin\xc5\xa1tirideset sekund, toda po svojem sedeminsedemdeset sekundnem postanku je le \xc5\xa1e bolj zaostal. Caracciola je imel te\xc5\xbeave z dirkalnikom, zato ga je predal Fagioliju. Po postankih v boksu je imel Stuck minuto prednosti pred Nuvolarijem, nato sta sledila Ren\xc3\xa9 Dreyfus in Fagioli, ki pa je kmalu \xc5\xa1e drugi\xc4\x8d odstopil._NEWLINE_V dvain\xc5\xa1tiridesetem krogu so odpovedale zavore na dirkalniku petouvr\xc5\xa1\xc4\x8denega Manfreda von Brauchitscha, ki je \xc5\xa1el naravnost preko \xc5\xa1ikane in zletel s proge. Odstopil je tudi Nuvolari zaradi okvare bata. Mo\xc5\xa1tvo je zato poklicalo v bokse Dreyfusa, da je dirkalnik predal Nuvolariju. Edini preostali Mercedes je bil Hermann Lang na tretjem mesto, toda v petinpetdesetem krogu je tudi on odstopil zaradi okvare motorja. Stuck je tako suvereno zmagal pred Nuvolarijem, ki mu je ob koncu delovalo le \xc5\xa1e sedem cilindrov v motorju in ki je bil edini dirka\xc4\x8d v istem krogu z zmagovalcem, tretji je bil Rosemeyer. Po dirki je Nuvolari svoj del denarne nagrade dal Dreyfusu.'